
Meie:XX.09.2026 nr 7-8/2218-3
Jõelähtme valla seisukohad seonduvalt Jägala lubjakivikarjääri keskkonnaloa nr KL-527201 eelnõuga

Keskkonnaamet on saatnud 24.07.2026 kirjaga nr DM-136376-13 Jõelähtme vallale Jägala lubjakivikarjääri keskkonnaloa nr KL-527201 eelnõu ning keskkonnaloa väljastamise korralduse eelnõu (edaspidi: Keskkonnaloa eelnõu). Keskkonnaamet on palunud Jõelähtme vallal avaldada oma seisukohad Keskkonnaloa eelnõu suhtes hiljemalt 24.09.2026. Samuti on Keskkonnaamet teinud ettepaneku, et Keskkonnaloa eelnõuga seonduvalt avalikku arutelu ei korraldataks. 

Jõelähtme vald tänab Keskkonnaametit võimaluse eest avaldada seisukohad puutuvalt Keskkonnaloa eelnõuga. Jõelähtme vald vaidleb Keskkonnaloa eelnõule vastu ning avaldab MaaPS § 55 lg 2 p-st 11 lähtudes, et Jõelähtme vald ei ole nõus OÜ-le Väo Paas keskkonnaloa andmisega, mis võimaldaks ehituslubjakivi kaevandamist Ojaveere maaüksusel. Sellist seisukohta põhjendab Jõelähtme vald üksikasjalikumalt alljärgnevaga.

1. Keskkonnaamet kui Kliimaministeeriumi valitsemisalas tegutsev valitsusasutus ei tohi käituda sõnamurdlikult

1.1. Majandus- ja taristuministri 08.03.2023 käskkirja nr. 42 lisas 1 „Kõrgemargilise ehituslubjakivi varustuskindlus ning uurimise ja kaevandamise perspektiiv Harjumaal enne Harju maakonna maavarade teemaplaneeringu kehtestamist“ on sätestatud põhimõte, mille kohaselt kuni Harju maakonna maavarade teemaplaneeringu kehtestamiseni ei avata Harju maakonnas uusi lubjakivikarjääre, kui on üksnes need uued lubjakivikarjäärid, mis on lisa nr. 1 lõpus olevas tabelis eraldi ära nimetatud. Ruu uuringuala, kus paikneb Ojaveere maaüksus, lisa nr. 1 lõpus olevas tabelis nimetatud ei ole. Seetõttu tuleb Jõelähtme valla arvates kuni Harju maakonna maavarade teemaplaneeringu kehtestamiseni peatada 22.04.2026 taotluse menetlemine. 

Antud juhul on Keskkonnaamet toiminud vastupidiselt, saates enne Harju maakonna maavarade teemaplaneeringu kehtestamist Jõelähtme vallale seisukoha avaldamiseks Keskkonnaloa eelnõu. Leiame, et majandus- ja taristuministri 08.03.2023 käskkirja nr 42 lisas 1 sätestatut silmas pidades ei saa Keskkonnaamet toimida sõnamurdlikult ehk otsida võimalusi OÜ-le Väo Paas keskkonnaloa väljastamiseks Ojaveere maaüksusel ehituslubjakivi kaevandamiseks olukorras, kus Jõelähtme vald, Saue vald ja Rae vald on Eesti Vabariigiga läbi Majandus- ja Kommunikatsiooniministeeriumi kokku leppinud, et enne Harju maakonna maavarade teemaplaneeringu kehtestamist uusi karjääre ei avata.

1.2. Meelevaldne ja vale on Keskkonnaloa eelnõu juurde kuuluva korralduse eelnõu leheküljel 24 avaldatu: „Keskkonnaamet juhib tähelepanu asjaolule, et Tallinna Ringkonnakohtu 03.10.2022 kohtuotsusega nr 3‑19‑248 tühistati 29.11.2019 korraldus nr 1-3/19/2311, millega Keskkonnaamet andis OÜ-le Väo Paas Jägala lubjakivikarjääris kaevandamiseks keskkonnaloa nr HARM-160. Ringkonnakohtu otsus jõustus 07.02.2023. Majandus- ja taristuminister kinnitas 08.03.2023 (üks kuu pärast kohtuotsuse jõustumisest!) käskkirjaga nr 42 Ehitusmaavarade varustuskindluse hindamise kava, mille lisas nr 1 ei ole kajastatud Ruu uuringuala, sest antud dokumendi menetlemise jooksul oli teadmine, et Jägala lubjakivikarjääris kaevandamiseks on antud keskkonnaluba nr HARM-160. Seega ei olnud põhjust lisada ka Jägala lubjakivikarjääri perspektiivsete alade nimekirja.“

See, et Tallinna Ringkonnakohus kaevandamisloa nr HARM-160 tühistas, oli teada ja alates 03.10.2022. Samuti oli alates 03.10.2022 teada õiguslik põhjendus, miks Tallinna Ringkonnakohus 03.10.2022 kohtuotsusega kaevandamisloa nr HARM-160 tühistas – Keskkonnaameti oluline menetlusõiguslik rikkumine kaevandamisloa väljastamisel, kus vaatamata Jõelähtme valla vastuseisule kaevandamisloa väljastamisele jättis Keskkonnaamet Vabariigi Valitsuselt seisukoha küsimata. Naeruväärne on Keskkonnaloa eelnõu juurde kuuluva korralduse eelnõu leheküljel 24 toodud põhjendus, et kuna majandus- ja taristuminister andis käskkirja nr 42 08.03.2023 ehk rohkem kui kuu aega peale Tallinna Ringkonnakohtu otsuse jõustumist, siis ei olevat jõutud Ojaveere maaüksust nimetada käskkirja lisas nr 1 kaevandamisalana, kus võib karjääri avada enne Harju maakonna maavarade teemaplaneeringu kehtestamist.

Tegelikkuses on olukord puutuvalt Ojaveere maaüksusega olnud kardinaalselt teistsugune. Vaidlused selle üle, kas Ojaveere maaüksusel on võimalik lubjakivikarjäär avada või mitte on kestnud üle 15 aasta. Majandus- ja taristuministri 08.03.2023 käskkirja nr 42 lisa nr 1 ettevalmistamise käigus pidasid mitmed Harju maakonna kohalikud omavalitsused ja sealhulgas Jõelähtme vald läbirääkimisi selle üle ja kas millistel maaüksutel on erandkorras võimalik avada lubjakivikarjäärid kõrgemargilise ehituslubjakivi varustuskindluse tagamiseks Harju maakonnas kuni Harju maakonna maavarade teemaplaneeringu kehtestamiseni. Nende läbirääkimiste käigus sõlmiti Ojaveere maaüksusega puutuvalt teadlik kompromiss, mille kohaselt Ojaveere maaüksusel karjäär enne Harju maakonna maavarade teemaplaneeringu kehtestamist avamisele ei kuulu ning edasise osas sõltub palju ära sellest, milline lahendus nähakse ette Harju maakonna maavarade teemaplaneeringus. Eelmises lauses toodu kohta on olemas mitmesuguseid tõendeid ja vajaduse korral on Jõelähtme vald valmis need (kohtumenetluses) esitama.

Olgu siinjuures märgitud, et õiguslikult raskesti põhjendatav on senini ilmselt suuresti tänu maavarade kaevandamisest huvitatud ettevõtete lobisurvele järgi andes välja kujunenud süsteemne olukord, kus kaevandamislubade väljastamise ja uute karjääride avamine toimub planeeringumenetluste väliselt. Selline lahendus ei ole loogiline ega arvesta mitmeid õiguse aluspõhimõtteid, nagu näiteks õiguspärase ootuse põhimõte (mille kohaselt planeeringutes kavandatu vähemalt teatud mõistliku aja kestel kehtib) või õigus heale haldusele (raske on selgitada, miks peaks kaevandusettevõtja soov kusagil konkreetsel maaüksusel maavara kaevandada olema kaalukam kohaliku omavalitsuse soovist arendada kohalikku elu kehtestatud planeeringutest lähtudes). Selles mõttes on Harju maakonna maavarade teemaplaneeringu algatamine ja menetlemine kindlasti samm õiges suunas.

1.3. Võttes kokku käesoleva seisukoha punktis 1 toodut palume Keskkonnaametil lõpetada vassimine ja valetamine. Tõigad, et

a) majandus- ja taristuministri 08.03.2023 käskkirja nr 42 lisas 1 ei ole Ojaveere maaüksust nimetatud ja

b) Ojaveere maaüksusel karjääri avamise küsimus kuulub lahendamisele alles peale Harju maakonna maavarade teemaplaneeringu kehtestamist,

olid teadlikud valikud Eesti Vabariigi ning mitmete Harju maakonna kohalike omavalitsuste vahel sõlmitud kompromissikokkuleppest majandus- ja taristuministri 08.03.2023 käskkirja nr 42 lisa nr 1 ettevalmistamise käigus.

2. Lahendamist vajavad keskkonnamõjude hindamise (edaspidi: KMH) aruande ajakohastamise ja täiendatud KMH aruande avaliku väljapaneku ja avaliku arutelu korraldamise küsimused

2.1. Jõelähtme vald märgib, et olemasolev KMH aruanne koosneb kolmest köitest ning on ühelt poolt äärmiselt ebaülevaatlik ja teisalt vananenud. Nii on näiteks KMH materjalide hulgas

a) Kotkaklubi eksperthinnang 30.08.2005, 

b) Eesti Loodusmuuseumi eksperthinnangu kaitstavate koosluste ja taimeliikide esinemise kohta Ruu uuringualal, mis põhineb 02.-03.08.2005 teostatud välitöödel,

c) Harju Jahindusklubi arvamus 05.07.2005,

d) Eesti Meteoroloogia ja Hürdoloogia Instituudi 22.06.2005 arvamus keskmistest tuulteroosidest 2002, 2003 ja 2004,

e) OÜ Kinnisvaraekspert Tallinn poolt 26.07.2005 koostatud hinnang kavandatava karjääri lähedaste piirkondade kinnisvara hindade muutustest, 

f) OÜ Hendrikson & CO OÜ poolt 2005 koostatud ekspertarvamus Ruu karjääri lähiümbruse välisõhu kvaliteedi kohta,

g) OÜ Inseneribüroo Steiger poolt 2006 koostatud Ruu lubjakivikarjääri kaevandamise tehnoloogiate keskkonnamõjude võrdlev analüüs,

h) 2005 Aragon Consulting OÜ poolt koostatud Tondi-Väo karjääri ümbruse hoonete ülevaatus, 

i) OÜ Inseneribüroo Steiger poolt 2006 koostatud ülevaade Harjumaa lubjakivi maardlatest, nende varust ning väljastatud maavarade kaevandamise lubadest.

2.2. Seda, et KMH aruanne on vananenud, on Keskkonnaamet ka ise tunnistanud Keskkonnaloa eelnõu juurde kuuluva korralduse eelnõu lehekülgedel 8-10. 

Nii nähtub Keskkonnaloa eelnõu juurde kuuluva korralduse eelnõu leheküljelt 8 puutuvalt kaevandamistööde saasteainete heitkoguste määramisega, et „kuna 2005. aastal peeneid osakesi (PM2,5) eraldi ei normeeritud, siis täna selles asjus ei ole hinnang enam ajakohane. Keskkonnaloa taotluse täiendamisel välisõhu osaga, on välja arvutatud ka PM2,5 heitkogused.“

Samuti ilmneb Keskkonnaloa eelnõu juurde kuuluva korralduse eelnõu leheküljelt 9 seonduvalt saasteainete hajumisarvutustega, et „kuna tänaseks on saasteainete õhukvaliteedi piirväärtused

ja nimistu muutunud/täienenud, siis täna selles asjus ei ole hinnang enam ajakohane“.

Samuti on Keskkonnaloa eelnõu juurde kuuluva korralduse eelnõu leheküljel 9 toodud esile, et vajalik on tellida risuspesade olemasolu inventuur karjäärialale ja selle lähiümbrusesse. Ka on Keskkonnaloa eelnõu juurde kuuluva korralduse eelnõu leheküljel 10 mainitud, et vajalik on teostada kaitsealuste taimeliikide uuring.

2.3. Keskkonnaloa eelnõu leheküljelt 5 ilmneb, et Ojaveere maaüksusele kavandatavast karjäärist välja pumbatavat vett on kavas juhtida Kaberla ojja. Samas on KMH menetluse kestel jäetud analüüsimata Kaberla ojast lähtuvate üleujutustega seonduv temaatika. Juba praegusel ajal ajab Kaberla oja aastaaegadel, kui ojas palju vett, üle kallaste. Üleujutusprobleemid on näiteks katastriüksustel 24505:002:0073, 24505:002:0124, 24504:008:1076, 24504:008:0085 ja 24504:008:0446. Olukorras, kus veevooluhulgad suurenevad Kaberla ojas veelgi johtuvalt kaevandustegevusest, läheb üleujutusprobleem aina tõsisemaks. See temaatika ning vajalikud leevendusmeetmed on KMH aruandes jäetud täielikult käsitlemata.

Nõustuda ei saa Keskkonnaloa eelnõu juurde kuuluva korralduse eelnõu leheküljel 27 avaldatuga: „Samuti peab Keskkonnaamet vajalikuks välja tuua, et Kaberla oja vooluhulgad on keskmiselt üsna madalad, mistõttu on lubjakivikarjäärist ärajuhitav kaevandusvesi pigem positiivse mõjuga Kaberla ojale. OÜ Inseneribüroo STEIGER poolt koostatud „Kavandatava Kodasoo turbatootmisala rajamise ja töötamisega kaasneva keskkonnamõju hindamise aruanne“ (töö nr 12/0957, Tallinn 2015) aruande punktis 6.12 „Kavandatava tegevuse koosmõju ümberkaudsete tegevustega“ (lk 66) on toodud, et Koda soo turbatootmis ala kuivendusveed jõuavad Kaberla ojja, mis on üheks võimalikuks eesvooluks ka kavandatavale Ruu ehituslubjakivi karjäärile. Samuti on Kodasoo KMH aruande samas punktis toodud välja, et Tartu Ülikooli Eesti Mereinstituudi spetsialisti Mart Kanguri hinnangul aitab veehulga suurenemine Kaberla ojas vähendada kalade väljasuremise ohtu põuasel perioodil. Keskkonnaamet järelevalvajana on 03.07.2018 kirjas nr 6 3/18/4404-9 seisukohal, et Kaberla ojaga seonduvat on käsitlenud oma vastuses ka KMH juhtekspert (vt Ruu KMH aruande III köite lisa 10 lk 13 märkuse nr 4 vatsust) ning Ruu KMH aruande III köide sisaldas juba vajalikku informatsiooni ning ei vaja täiendamist.“

Tähendust ei oma mitte Kaberla oja keskmised vooluhulgad, vaid Kaberla oja vooluhulgad sademerikastel perioodidel. Konkreetsetel katastriüksustel 24505:002:0073, 24505:002:0124, 24504:008:1076, 24504:008:0085 ja 24504:008:0446 on olnud korduvalt probleeme Kaberla oja poolt põhjustatud üleujutustega ja seda olukorras, kus Kodasoo turbatoomisalalt ning Ojaveere maaüksusele kavandatavast karjäärist ei ole vett Kaberla ojja suunatud. Järlikult toob täiendava vee suunamine Kaberla ojja endaga kaasa üleujutuste hoogustumine sademerikastel perioodidel. Selles osas vajab KMH aruanne kindlasti täiendamist.

2.4. Võttes kokku käesoleva seisukoha punktis 2 toodut, leiame, et KMH aruanne on oluliste puudustega ja vananenud. Võttes arvesse, et KMH läbiviimine toimub avatud menetluse formaadis, ei saa pidada korrektseks seda, kui KMH aruande vananemisest tingitud puudusi hakatakse kõrvalama väljaspool KMH läbiviimise menetlust üksikute täiendavate arvamuste ja arvutuste kaudu. Olukorras, kus KMH aruanne on vananenud ja esineb tarvidus selle uuendamiseks, tuleb KMH aruande täiendamine ja uuendamine samuti läbi viia avatud menetluse nõudeid järgides. Vaid nii on võimalik tagada, et kõikide huvitatud isikute asjakohased seisukohad, märkused ja ettepanekud saavad KMH aruandes kajastatud ning huvitatud isikuid ei jäeta kõrvale.

3. Keskkonnaametil tuleks uuesti hinnata ehituslubjakivi varustuskindlusega seonduvat

3.1. Jõelähtme valla arvates saab ehituslubjakivi kättesaadavus olla vaid üheks ja kindlasti mitte ainsaks komponendiks ehituslubjakivi varustuskindlustuse mõiste sisustamisel. Eelmises lauses toodud järelduse õigsust kinnitab ainuüksi see, kui süüvida PS-i regulatsiooni:

1.) vastavalt PS §-ile 5 on Eesti loodusvarad ja loodusressursid rahvuslik rikkus, mida tuleb kasutada säästlikult. Loodusvarade  ja -ressursside kui rahvusliku rikkuse säästlik kasutamine tähendab meie hinnangul jätkusuutlikku kasutamist, see tähendab kasutamist viisil, kus loodusvarasid ja -ressursse jätkub võimalikult mitmete inimpõlvede jaoks ning kus looduvarade ja -ressursside kaevandamisest ning kasutusele võtmisest tekkivad kahjud on võimalikult väikesed ja võimalikult lühiajalised. See tähendab muuhulgas ka Euroopa 2050 pikaajalise kliimastrateegia eesmärkidega arvestamist;

2.) vastavalt PS §-i 53 esimesele lausele on igaüks kohustatud säästma elu- ja looduskeskkonda ning hüvitama kahju, mis ta on keskkonnale tekitanud. Leiame, et ka sellest PS-i sättest tuleneb muuhulgas kohustus arvestada keskkonnahoiu eesmärkidega ning muuhulgas sellega, kas ja millisel määral aitab ehitusmaavarade kaevandamine kaasa CO2-neutraalse majandussüsteemini jõudmisele.

Arvesse tuleb võtta ka PS-i preambulis toodud aluspõhimõtteid, mille kohaselt on Eesti Vabariik rajatud vabadusele, õiglusele ja õigusele, tagamaks tagama eesti rahvuse, keele ja kultuuri säilimist läbi aegade. Ka see põhiseaduslik printsiip viitab tõigale, et kindlasti ei ole õige lähtuda vaid majanduslikest kaalutlustest selle kohta, kui hästi või halvasti mingil konkreetsel ajaperioodil on Eestis kaevandatav konkreetne ehitusmaavara kättesaadav.

Samuti tuleb analüüsida keskkonnaseadustiku üldosa seaduse (edaspidi: KeÜS) ning sästav arengu seaduse (edaspidi: SäAS) sätteid. Nagu ilmneb KeÜS § 1 p-dest 2-4, on selle seaduse eesmärkideks muuhulgas 

a.) säästva arengu edendamine, et kindlustada tervise- ja heaoluvajadustele vastav keskkond praegusele põlvele ja tulevastele põlvedele, 

b.) loodusliku mitmekesisuse säilimine ja kaitse ning

c.) keskkonna hea seisundi tagamine.

Vastavalt SäAS §-ile 2 on looduskeskkonna ja loodusvarade säästliku kasutamise eesmärgiks tagada inimesi rahuldav elukeskkond ja majanduse arenguks vajalikud ressursid looduskeskkonda oluliselt kahjustamata ning looduslikku mitmekesisust säilitades.

3.2. Nõustuda ei ole võimalik Keskkonnaloa eelnõu juurde kuuluva korralduse eelnõu leheküljel 26 avaldatuga: „Keskkonnaamet on teadlik, et säästev kaevandamine viitab keskkonnateadlikule ja vastutustundlikule lähenemisele maavarade kaevandamisel. Keskkonnaamet on Jägala lubjakivikarjääri menetluses järginud säästva kaevandamise põhimõtteid, mille eesmärk on vähendada keskkonnamõju, tagada maavarade jätkusuutlikkus ja kaitsta ökosüsteeme. Silmas peetakse järgmisi aspekte: Tõhus ressursikasutus - maavarade kaevandamisel püütakse ära hoida raiskamist ning soodustada ringmajandust. Karjääri avamiseks on olemas konkreetne vajadus (Viide Kliimaministeeriumi kodulehele: https://kliimaministeerium.ee/energeetika- maavarad/maavarad/ehitusmaavarad). Keskkonna kaitse – keskkonnaloa kõrvaltingimustes on toodud meetmed, kuidas vältida või minimeerida kahju, mida kaevandamistegevus põhjustab ümbritsevale keskkonnale ja inimestele. Sotsiaalne vastutus - arvestatakse kohalike kogukondade ja töötajate heaoluga ning tagatakse nende õigused. Kaevandatud maa korrastamine – Karjäär korrastatakse pärast varu ammendamist vastavalt kogukonna soovidele ja võimalustele. Keskkonnaamet juhib tähelepanu asjaolule, et kaevandamine võimalikult lähedal taristutele, mida ehitatakse või remonditakse, aitab kaasa transpordist tekkiva CO₂ emissiooni vähendamisele. Seda eriti veel olukorras, kus kõrgemargilise lubjakivi puudumisel tuleb sellega võrdsustatavat maavara (näiteks graniitkillutikku) sisse vedada väljastpoolt Eestit. Tee-ehituse mahtude puhul ei saa arvestada käesoleva ja järgmise aasta võimalikke mahtusid. Aeg keskkonnaloa saamisest kuni karjääri avamise ja esimese toodangu saamiseni on väga pikk, keskmiselt 3-5 aastat. Selleks, et mingit objekti materjaliga varustama hakata, tuleb keskkonnaluba taotleda juba aegsasti. Pärast karjääri ammendumist ala korrastatakse ja luuakse tingimused loodusliku mitmekesisuse taastumiseks. Täiendavalt rajatakse veekogu, mis rikastab veelgi looduslikku mitmekesisust.“

Jõelähtme vallale jääb arusaamatuks, milles peaksid Ojaveere maaüksusele kavandatava karjääri puhul seisnema tõhus ressursikasutus, keskkonna kaitse ja sotsiaalne vastutus. Keskkonnaamet on nii Keskkonnaloa eelnõus kui ka selle juurdes kuuluvas korralduse eelnõus täielikult jätnud analüüsimata, millist tähendust omab see, et Ruu küla lähiümbruse metsastunud luidete, millest kõige väärtuslikum osa asub Ojaveere maaüksusel, näol on tegemist Jõelähtme valla territooriumil olulise loodusväärtusega, mis vajab kaitset. Ehituslubjakivi kaevandamine hävitab metsastunud luited. Seetõttu tulnuks Keskkonnaametil kaaluda, kuidas võiks olla võimalik leida kompromiss Ojaveere maaüksusel metsastunud luidete säilitamise ning kaevandamise vahel, kui kehtestatava Harju maakonna maavarade teemaplaneeringu kohaselt on Ojaveere maaüksus nähtud ette prioriteetse kaevandusalana. Keskkonnaamet sellist erinevate huvide kaalumist teinud ei ole.

4. Jõelähtme vald ei ole nõus keskkonnaloa väljastamisega, mis võimaldab Ojaveere maaüksusel ehituslubjakivi kaevandamist

4.1. Vastavalt MaaPS § 55 lg 2 p-le 11 keeldutakse kaevandamisloa andmisest, kui kohaliku omavalitsuse üksus ei ole nõus kaevandamisloa andmisega.

Kohaliku omavalitsuse poolt maavara kaevandamiseks nõusoleku andmise keeldumisega seonduvat on käsitlenud Riigikohus 30.09.2022 haldusasjas nr 3-20-1247 tehtud kohtuotsuses, selgitades selle kohtuotsuse motiveeriva osa punktis 10 järgmist: „Otsustades selle üle, kas anda kaevandamisloa taotlusele nõusolek, tuleb KOV-l lähtuda omavalitsusüksuse ja kohaliku kogukonna huvidest, kaaludes muu hulgas keskkonnahoiualaseid ja sotsiaalseid argumente. Seejuures ei ole KOV jäigalt seotud MaaPS §‑s 55 sätestatud kaevandamisloa andmisest keeldumise alustega, kuna see paragrahv puudutab loa andja võimalust loa andmisest keelduda, mitte KOV kooskõlastust (RKHKo 3‑17‑796/39, p 10). Asjakohaseks ja kaalukaks argumendiks on see, et kaevandamine halvendaks ümbruskonna elanike elutingimusi (RKHKo 3-3-1-37-15, p 17). Omavalitsusüksusel on võimalik tugineda ka argumendile, et kaevandamine oleks vastuolus kehtiva planeeringuga (RKPKo 5-20-2/11, p 34).“ 

Seonduvalt kohaliku omavalitsuse üldplaneeringu ning kaevandamisloa taotluse vastuoluga on märkinud Riigikohus 14.02.2024 haldusasjas nr 3-21-101 tehtud kohtuotsuse motiveeriva osa punktis 26 järgmist: „Üldplaneeringu muutmist ei pea kohalik omavalitsus aga kaevandamisloa taotluse kooskõlastuse andmist otsustades kaaluma. Üldplaneeringu muutmise kohustus võiks kohalikule omavalitsusele eelkõige tekkida juhul, kui hoolimata kaevandamisloa taotluse kooskõlastamata jätmisest, antakse kaevandamisluba Vabariigi Valitsuse nõusolekul (MaaPS § 55 lg 4). Seega võib vastuolu planeeringuga olla kooskõlastuse andmisest keeldumise aluseks (põhiseaduslikkuse järelevalve kolleegiumi otsus nr 5-20-2/11, p 34; halduskolleegiumi otsus nr 3-20-1247/27, p 10) ning vastustaja keeldumine kooskõlastuse andmisest Kruusamaa katastriüksuse osas on õiguspärane.“ 

Seega on Riigikohtu suuniste kohaselt kohaliku omavalitsuse asjakohasteks argumentideks, millele tuginedes saab põhjendada mittenõustumist kaevandamisloa väljastamisega, ümbruskonna elanike elutingimuste halvenemine ning kaevandamise vastuolu kehtivate planeeringutega.

4.2. Jõelähtme vald põhjendab nõusoleku andmisest keeldumist keskkonnaloa väljastamiseks, mis võimaldaks Ojaveere maaüksusel ehituslubjakivi kaevandada, alljärgnevaga.

4.2.1. Ojaveere maaüksusele karjääri rajamine on vastuolus kohaliku kogukonna huvidega

Nagu ilmneb 22.04.2026 taotluse lisast nr 6 jäävad Ojaveere maaüksusele kavandatava karjääri teenindusmaa piirist Vahtra ja Mõisamäe kinnistute õuealad 270 meetri kaugusele, Lepiku kinnistu õueala 225 meetri kaugusele, Üti kinnistu õueala 180 meetri kaugusele ja Sipelga kinnistu õueala 155 meetri kaugusele.

Ojaveere maaüksusel ehituslubjakivi kaevandamine põhjustaks karjääri vahetus läheduses elavate inimeste jaoks mitmeid negatiivseid tagajärgi, mis halvendaksid nende elutingimusi. Esmalt, kuivõrd lubjakivi paikneb allpool põhjavett ning kavas on rajatavast karjäärist asuda vett välja pumpama, siis jääksid kohalike elanike kaevud suure tõenäosusega kuivaks. Ka siis, kui keskkonnaloaga pandaks OÜ-le Väo Paas kohustus rajada uued puurkaevud, tekitas see ometi kohalikele elanikele ebamugavusi. Ebameeldiv on ka karjäärist kostev müra. Suureneb veoautode liikumissagedus piirkonnas, sest karjäärist on vaja killustikku välja vedada. Karjääri avamisel on negatiivne mõju kinnisvara hindadele. Tegemist on näitliku loeteluga. Seetõttu on kohalikud elanikud karjääri avamisele Ojaveere maaüksusel vastu.

4.2.2. Ojaveere maaüksusele karjääri rajamisel häviks kõige ilmekam osa Ruu küla lähiümbruse metsastunud luidetest

Ruu küla lähiümbruses paiknevad metsastunud luited, millest kõige ilmekam osa asub Ojaveere maaüksusel. Tegemist on Jõelähtme valla kontekstis väärtusliku ja säilitamist vääriva maastikuga, mida kasutavad intensiivselt puhkamiseks ja sportimiseks nii kohalikud elanikud kui ka kaugemalt tulevad inimesed.

Ruu küla lähiümbruse metsastunud luidete kõrgele väärtuslikkusele on viidatud mitmetes töödes.

Nii on keskkonnaekspert A.Tõnisson 2016.a. koostatud ekspertiisi „Kohaliku tähtsusega Ruu maastikukaitseala. Vajadus ja põhjendus.“ lehekülgedel 15 ja 16 on märkinud: 

„ 1. Objekti ohustatus. Ruu luitestiku lõunapoolsemat (ja ilmekamat) osa võib ohustada kaevandamine, vastav loamenetlus ja vaidlused selle üle on kestnud juba ligi 10 aastat. Kohaliku omavalitsuse ja kogukonna seisukohalt on kaevandus selge oht (mis siis, et riiklik huvi võib olla teine). Kui luitestik jääks jätkuvalt RMK majandamisele ei ole luitestikule ohtu näha. Kuna ala kasutamine puhkajate poolt pigem kasvab, on oht ka prahistamise kasvuks.

2. Haruldus. Ruu luitestiku alal ei ole erilisi, riikliku kaaluga kaitseväärtusi, mis puudutab liike ja kooslusi. Luitestik pinnavormina on omapärane ja ilmekas, ja kuigi Jõelähtme vallas on mitmeid luitestikke, jäävad need madalamale (on nooremad) ning ei ole Ruuga võrreldava kompaktsusega. Luitestike (või ka liigestatud pinnamoega liivikute) pindala ja osakaal Eestis on niivõrd marginaalne, et iga luitestik on väärtus omaette.

3. Tüüpilisus. Oma põhiplaanilt ei ole Ruu luitestik tüüpiline, seega on ta pigem eriline.

4. Teaduslik väärtus. Suurim väärtus on luitestikul, mille detailsem uurimine võimaldaks selgitada mere taandumist ja rannajoone transformatsiooni Kodasoo klindilahes.

5. Ajaloolis-kultuuriline väärtus. Keskmisel tasemel.

6. Esteetiline väärtus. Pigem üle keskmise. Läbitav ja hästi vaadeldav mets, vaheldusrikkad rajad, head seenekohad – see kõik teeb Ruu metsa väärtuslikuks ja nn ökosüsteemi teenuste seisukohalt on ala olulisem kui „keskmine“ mets.

7. Rahvusvahelisest lepingust tulenev kohustus. Otseselt ei eeldata, et kohalik omavalitsus seda kriteeriumi täidaks. Siiski jääb Ruu kaitsealale u 12 ha Natura elupaikasid (9010*), mis moodustab kaitsealast u 5%. Põhjalikuma inventuuri järel võib selliste (eriti 2180) elupaikade osakaal kasvada oluliselt. Mitmed hiljuti moodustatud riiklikud kaitsealad on selles valguses hoopis väiksema Natura-koosluste osakaaluga (näiteks Nabala LKA – 15%).“ Samuti selgub A. Tõnissoni 2016 aasta ekspertiisist, et kuna vaatlusalune Ruu metsaosa on püsinud (riigimetsa piires) ilma suuremate raieteta (metskond on arvestanud nii Natura 2000 variala kui metsapiirkonna hilisema kaitse alla võtmisega), siis on mitmed eraldised põlismetsa-ilmelised. 

Tallinna Ülikooli vanemteaduri A.Kondi 25.06.2017 tööst „Arvamus Ruu maastikukaitseala vajaduse ja tähtsuse kohta“ nähtuvad järgmised seisukohad: „Ruu luitestik on Jõelähtme valla ilmselgelt kõige väärtuslikum looduskompleks, mis ei kuulu riikliku looduskaitse alla. Valdavalt palumetsaga kaetud kuni kümne meetri kõrguste vallide ja nendevaheliste soostunud nõgudega maastik on ühtlasi teravaks kontrastiks ümbritsevatele Harju lavamaa paeplatoodele, kus valitsevad õhukese kvaternaari setetest pinnakatte ja õhukeste paepealsete muldadega tasandikud. … Tegemist on maastikuliselt eripalgelise ja vaheldusrikka loodusliku kompleksiga, mis on Harjumaa rohevõrgustiku keskseks tugialaks Jõelähtme valla territooriumil. See on tiheda inimasustusega Põhja-Eestis väga tähtis asjaolu. See on ühtlasi ka oluline puhkeala nii lähiümbruse inimestele kui ka tervikuna kogu Eestile. Taoliste alade olemasolu on meie riigi üks suuremaid rikkusi. … Kavandatav Jägala lubjakivikarjäär hävitaks jäädavalt enam kui kolmandiku Ruu luitestiku kõige vanemast, reljeefsemast ja väärtuslikumast osast, sest see jääks otseselt karjääri territooriumile“. 

Keskkonnaekspert A.Tõnissoni poolt 2020.a. koostatud töö „Ruu luitestiku väärtus ja puhkemajanduslik perspektiiv“ leheküljel 3 on toodud esile: „Ruu luitestik, mille kohaliku kaitse alla võtmist Jõelähtme vald menetleb, on ainuke koht Harjumaal, kus esineb Läänemere paleogeograafilise eelkäija - Antsülusjärve - luiteid. Ligi 8000 aasta eest tekkinud Ruu luitestik on maakerke tulemusena jäänud merest suhteliselt kaugele ja kerkinud kõrgemale, kui nooremad (Litoriina- ja Limneamere perioodi) luitestikud. Kuna nooremaid luitestikke esineb meil märgatavalt rohkem, praktiliselt kogu rannavööndi ulatuses, võib vanemaid luitestike lugeda haruldasteks. Luitestikud (ja liivikud laiemalt) on kahanevad maastikutüübid, juurde tekib neid minimaalselt (vaid mere naabruses lahtise liiva olemasolu korral).

Sisemaa luitestikud, mis reeglina on kaetud männimetsaga, on kõrgeima puhkemajandusliku potentsiaaliga - seda kinnitavad mitmed rekreatsiooni eeldusi käsitlenud uuringud. Luitestikes valdav palumets on inimesele hästi läbitav ja luitemaastik hästi vaadeldav – seetõttu on sellise metsa kasutamine seene- ja marjakohana (laiemalt puhkealana) olulisem, kui tavapärane metsakasutus. Tallinna lähedus vaid tõstab Ruu luitestiku potentsiaali puhkekohana.

Orienteerujad on pidanud Ruu maastikke väga väärtuslikuks. Praktilised kõik Jõelähtme vallas asuvad kuivemad ja reljeefsemad metsa-alad on orienteerumises kasutusel, nende alade tähtsus kasvab koos Tallinna linnastu kasvu ja luitestike kahanemisega (kaevandused, tee-ehitus).

Ruu luitestiku asukoht – vana ja uue Narva maantee vahel, hästi ligipääsetavas (ja samas hästi suletavas) kohas võimaldab siia kavandada matkaradasid, mida Tallinna lähipiirkonnas pole kunagi liiga palju. Olemasolev parkla Narva maanteel tähistaks selliste radade ühte loogilist algus- või lõpp-punkti.

Lubjakivi kaevandamine Jägala maardla idapoolsemas osas tähendaks, et piirkonna puhkemajanduslik potentsiaal ei realiseeru täiel määral. Kuigi ka karjääridest saab (aastate möödudes) kujundada atraktiivse puhkeala, oleks Ruu luitestiku kõige ilmekama osa kadumine siiski kahetsusväärne“.

Ojaveere maaüksusele karjääri rajamise korral häviks kõige väärtuslikum osa Ruu küla lähiümbruse metsastunud luidetest. Rõhutamist väärib, et Ojaveere maaüksuse metsastunud luiteid kasutavad aktiivselt nii tervisesportlased kui ka metsas jalutavad inimesed. Tegemist on armastatud puhke- ja sportimiskohaga. Seetõttu on nii kohalik kogukond kui ka Jõelähtme vald vastu sellele, et OÜ-le Väo Paas väljastataks keskkonnaluba Ojaveeremaaüksusel ehituslubjakivi kaevandamiseks.

4.2.3. Ojaveere maaüksusele karjääri rajamine oleks vastuolus nii Jõelähtme valla kehtiva kui ka uue menetletava üldplaneeringuga

Jõelähtme valla kehtiv üldplaneering ei näe ette Ojaveere maaüksusel lubjakivi kaevandamist. Sellele asjaolule on juhtinud tähelepanu Riigikohus 15.10.2013 haldusasjas nr. 3-3-1-35-13 tehtud kohtuotsuse motiveeriva osa punktis 18: „Jõelähtme valla üldplaneeringu kohaselt paikneb vaidlusalusel alal kaitsemets, kus lageraielangi laius ei tohi ületada 30 m ja pindala 2 ha (planeeringu seletuskirja lk 67). Üldplaneeringu seletuskiri tugineb selle kehtestamise ajal kehtinud metsaseadusele (MS), mille § 29 lg‑st 3 tulenes kaitsemetsa puhul selline piirang. Alates 1. jaanuarist 2007 kehtiva MS § 80 lg 1 kohaselt kehtivad enne uue seaduse jõustumist kehtinud metsaseaduse alusel kaitsemetsa kategooriasse kuulunud uuristus- ja tuuleohtlike alade, looalade ja survelise põhjaveega alade ning muinsuskaitse objektide piiresse jääva metsa majandamise piirangud 2008. aasta 1. jaanuarini. Samas sätestab ka uue metsaseaduse § 29 lg 11 lageraie piirangud. Nii uue kui ka vana metsaseaduse kohaselt ei ole maavara kaevandamise eesmärgil raie puhul tegemist mitte lageraie, vaid raadamisega (kehtiv MS § 32, varem MS § 34). Kui aga lageraie on piiratud suhteliselt väiksele alale, on planeeringut muutmata seda enam välistatud ulatuslik raadamine. Hoolimata muutunud seadusest ei saa kolleegiumi hinnangul ainuüksi seetõttu, et üldplaneering kasutab vananenud mõistet "kaitsemets", väita, et nüüdseks puuduvad vastaval alal igasugused piirangud. Üldplaneering on siiani kehtiv ning kaevandamiseks on seda vaja muuta.“

Jõelähtme valla menetletava uue üldplaneeringu eelnõu seletuskirja leheküljel 40 on Ruu küla loodusmaastikku, kus paikneb ka Ojaveere maaüksus, käsitletud väärtusliku maastikuna. Jõelähtme valla menetletava uue üldplaneeringu eelnõu seletuskirja 41-42 on seonduvalt Ruu küla loodusmaatikuga selgitatud: „Ruu piirkonna näol on tegemist metsastunud luidete ja loopealsetega alaga, mis paikneb Harju maakonnaplaneeringu 2030+ lisaks nr 4 oleva teemaplaneeringu “Asustust ja maakasutust suunavad keskkonnatingimused” kohaselt rohevõrgustiku tuumalas T8. Tegemist on piirkondliku tähtsusega tuumalaga. Ruu piirkonnaga seonduvat on korduvalt analüüsinud keskkonnaekspert A.Tõnisson. A.Tõnisson on muuhulgas toonud esile, et väärtust omab Ruu piirkonnas leiduv Natura 2000 elupaigatüüp „lood ehk alvarid“ (6280), mis esineb kompaktsemal kujul. Samuti on A.Tõnisson toonitanud, et Ruu luitestik on märkimisväärne, olles Jõelähtme valla territooriumile jäävaks eripäraseks maastikuks, mille kujunemine algas Antsülusjärve perioodil umbes 9500-9000 aastat tagasi. Kui tüüpiliselt on luited kujunenud rööpselt rannikuga, siis Ruu luitestikku iseloomustab omapärane ringikujuline põhiplaan. Samuti muudab Ruu luitestiku väärtuslikuks selle asetsemine lavamaal merest eemal. Ruu luidete suhteline kõrgus küünib 10-12 meetrini, mis on nii Jõelähtme vallas kui ka Eesti oludes laiemalt küllaltki esinduslik. Ruu luitestik on Jõelähtme valla ainus lavamaa luitestik. Seonduvalt Ruu luidete ja luidetel kasvava metsaga on keskkonnaekspert A.Tõnisson selgitanud, et need vastavad Natura 2000 võrgustiku elupaigatüüpide „metsastunud luited ja nendevahelised niisked nõod“ (2180 ja 2190) tunnustele. Metsastunud luited (2180) on leviku mõttes Eestis küll neljas metsa elupaigatüüp, mis moodustab aga kokku vaid 0,9% metsaelupaikade registreeritud kogupindalast Eestis. Ruu piirkonnaga seonduvat on käsitlenud ka Tallinna Ülikooli loodus- ja terviseteaduste instituudi

vanemteadur A.Kont, kelle hinnangul on Ruu luitestiku näol tegemist Jõelähtme valla kõige hinnalisema looduskompleksiga, mis ei kuulu riikliku looduskaitse alla. Ruu piirkonna luiteline

maastik on teravas kontrastis ümbruskonna tasase paeplatooga. A.Kondi selgituse kohaselt on Ruu piirkonna geoloogiline ülesehitus vägagi keerulise sisemise struktuuriga, mis muudab antud piirkonna teadusliku uurimise seisukohalt märkimisväärselt väärtuslikuks. Eraldi on toonitanud A.Kont Ruu piirkonda läbiva Kaberla oja ürgoru olulisust, mis moodustab koosmõjus Ruu piirkonnaga ühe kompaktse terviku. Ruu piirkonna kõrgele loodusväärtusele viitab ka mitmete II ja III kaitsekategooria liikide esinemine kõnelausel alal. Sellisteks liikideks on näiteks II kaitsekategooriasse kuuluvad põhja nahkhiir, suurkõrv ja veelendlane ning III kaitsekategooriasse kuuluva aaskaurkell kasvukoht. Piirkonnas on avastatud ka herilaseviu pesa ning kanakulli, merikotka ja kassikaku tegevusjälgi. Ruu piirkonna väärtuslikkust kinnitab tõik, et Ruu piirkond on leidnud mainimist Natura 2000 alade varinimekirjas. Natura 2000 alade varinimekirja koostamine on olnud liikmesriikide valitsusväliste organisatsioonide pädevuses ning sellesse on koondatud need alad, mis valitsusväliste organisatsioonide arvates peaksid lisaks riiklike institutsioonide esitatud loodusaladele kuuluma Natura 2000 võrgustiku. Seonduvalt Ruu piirkonnaga on Natura 2000 varinimekirjas leidnud kajastamist kuue Natura elupaiga esinemine: „kuivad niidud lubjarikkal mullal“ (6210), „liigirikkad niidud lubjavaesel mullal“ (6270), „lood ehk alvarid“ (6280), „vanad loodusmetsad“ (9010), „vanad laialehised metsad“ (9020), „soostuvad ja soo-lehtmetsad“ (9080). Ruu piirkonna väärtuslikkusele kujutab olulist ohtu kaevandamisest huvitatud ettevõtete surve asuda antud maa-alal lubjakivi kaevandama. Karjääri(de) rajamine hävitaks väga pika aja jooksul välja kujunenud keerulise struktuuriga Ruu luitestiku.“
  

Seega on Jõelähtme vastu OÜ-le Väo Paas keskkonnaloa väljastamisele ka põhjusel, et nii Jõelähtme valla kehtiv üldplaneering kui ka menetletava uue üldplaneeringu eelnõu ei näe ette Ojaveere maaüksusele karjääri rajamise võimalust.

4.2.4. Keskkonnaloa väljastamine OÜ-le Väo Paas Ojaveere maaüksusel ehituslubjakivi kaevandmiseks enne Harju maakonna maavarade teemaplaneeringu kehtestamist oleks vastuolus ühelt poolt Jõelähtme valla, Saue valla ja Rae valla ning teisalt Eesti Vabariigi vahel sõlmitud kompromissikokkuleppega
Majandus- ja taristuministri 08.03.2023 käskkirja nr 42 lisas 1 „Kõrgemargilise ehituslubjakivi varustuskindlus ning uurimise ja kaevandamise perspektiiv Harjumaal enne Harjumaa maavarade teemaplaneeringu kehtestamist“ kajastub ühelt poolt Jõelähtme valla, Saue valla ja Rae valla ning teistalt Eesti Vabariigi, milline tegutses läbi Majandus- ja Kommunikatsiooniministeeriumi, vahel sõlmitud kompromissikokkulepe. Selles kompromissikokkuleppes lepiti kokku, et Jõelähtme vald, Saue vald ja Rae vald ei ole enne Harju maakonna maavarade teemaplaneeringu kehtestamist vastu kokkuleppes nimetatud maaüksustel uute karjääride avamisele, kuid uusi karjääre kokkuleppes nimetamata maaüksustel Jõelähtme, Saue ja Rae valdade territooriumil üldjuhul ei avata enne maavarade teemaplaneeringu kehtestamist ei avata. Jõelähtme vald on kõnealust kompromissikokkulepet täitnud ja ootab sama ka Eesti Vabariigilt. 

Võttes arvesse Jõelähtme valla, Saue valla ja Rae valla ning Eesti Vabariigi vahel sõlmitud kompromissikokkulepet ja asjaolu, et Harju maakonna maavarade teemaplaneeringut kehtestatud ei ole, on Jõelähtme vald samuti vastu 22.04.2026 taotluse alusel keskkonnaloa väljastamisele OÜ-le Väo Paas.

5. Kui isegi pidada Ojaveere maaüksusel karjääri avamist võimalikuks (Jõelähtme vald ei nõustu sellise lähenemisega ja keeldub nõusoleku andmisest keskkonnaloa väljastamiseks), siis ometi esineb Keskkonnaloa eelnõus ja juurde kuuluvas korralduse eelnõus olulisi puudujääke

5.1. Jõelähtme valla ja kohaliku kogukonna huvidega arvestamisest seonduvalt metsastunud luidetega

Kahe jõustunud kohtuotsusega on Ojaveere maaüksuse suhtes väljastatud kaevandamisload tühistatud. Kahe jõustunud kohtuotsusega on ka Ruu küla lähiümbruse ja sealhulgas Ojaveere maaüksuse kohaliku omavalitsuse tasandil kaitse alla võtmise haldusakt tühistatud.

Selles kontekstis on oluline silmas pidada Riigikohtu poolt 02.03.2023 haldusasjas nr 3-20-1717 tehtud kohtuotsuse motiveeriva osa punktist 23 nähtuvat järgmist suunist: „Riigil tuleb omakorda arvestada KOV huviga luua kõnealusele alale kohalik kaitseala, säilitada võimalikult suurel määral kohalikul tasandil väärtuslik luitestik ning tagada kohalikele elanikele puhke‑ ja virgestusvõimalused. Isegi kui riik leiab, et varustuskindluse või muu ülekaaluka riigi huvi tagamiseks tuleb kaevandus Ojaveere kinnistul avada, tuleb riigil leida kõiki asjassepuutuvaid huve võimalikult suurel määral arvestav lahendus. Selleks on võimalik seada kaevandamisloale kohalikke huve teenivaid tingimusi. Näiteks võib olla asjakohane anda kaevandajale maardla ammendamiseks võimalikult lühike aeg ning seada ala korrastamiseks selged tähtajad ja kokkulepped. Kaaluda saab võimalust kohustada kaevandajat karjääri korrastama etapiviisiliselt, alustades korrastamist juba ajal, mil karjäär on veel kasutuses. Loa omajat saab seejuures kohustada korrastama karjääriala viisil, mis kompenseerib kohalike jaoks vähemalt mingil määral loodusliku maastiku kaotust: näiteks olemasolevat maastikku ja puhkeala mitmekesistava tehisjärvega. Välistada ei saa, et võimalik on leida lahendus, mille puhul ei oleks ka kaevanduse rajamine ja puhkeala loomine lõpuni vastassuunalised plaanid.“

Riigikohtu selle suunise on Keskkonnaamet Keskkonnaloa eelnõus ja selle juurde kuuluvas korralduse eelnõus jätnud sisuliselt arvestamata. Korralduse eelnõu leheküljel 23 on Keskkonnaamet Riigikohtu 02.03.2023 kohtuotsuse nr 3-20-1717 motiveeriva osa punktile 23 viidates märkinud: „Keskkonnaamet seab keskkonnaloale nõuded kõrvaltingimustena järgmises sõnastuses: 

1. Kaevandatud maa korrastada etapiviisiliselt, paralleelselt kaevandamisega ja tehnoloogiliselt

esimesel võimalusel.

2. Kaevandatud maa tuleb korrastada veekoguks ja metsamaaks. Üks aasta pärast kaevandamise alustamisest esitada Keskkonnaametile taotlus korrastamistingimuste saamiseks. Korrastamisprojekti eelnõu esitada Keskkonnaametile hiljemalt kahe aasta pärast korrastamistingimuste saamist. Korrastamisprojekti eelnõu aruteludesse kaasata kohalik omavalitsus ja kogukond.“

Viimati nimetatud meetmed jäävad ilmselgelt ebapiisavateks. Keskkonnaamet peaks kaaluma karjääri pindala vähendamist selliselt, et Ojaveere maaüksusel asuvaid metsastunud luiteid karjäär ei puudutaks ning kaevandamisloa kehtivusaja olulist lühendamist (näiteks 10 aasta peale).

Seonduvalt keskkonnaloa kehtivusajaga ei saa pidada asjakohaseks korralduse eelnõu leheküljel 25 toodud põhjendust: „Keskkonnaamet selgitab, et ei saa nõustuda, et kaevandamisloa ajalise kestvuse lühendamisega. MaaPS § 55 lg 2 p 5 kohaselt keeldutakse kaevandamisloa andmisest, kui luba taotletakse selliselt, et mäeeraldise piiridesse jääva kaevandatava maavara kogus on suurem, kui taotluses märgitud kaevandamise keskmist aastamäära või kaevandamise maksimaalset aastamäära aluseks võttes loa kehtivusajal seda maavara kaevandada suudetakse ning MaaPS § 55 lg 2 p 8 keeldutakse kaevandamisloa andmisest, kui mäeeraldisest jääb välja osa maavarast, mille hilisem iseseisev kasutamine ei ole majanduslikult põhjendatud, ja selle maavara osa mäeeraldisest väljajätmine ei tulene seadusest ega ole vajalik vara või keskkonna kaitseks. Samuti on KMH-s läbi viidud arvutustes ja nende järgi tehtud järeldustes ning välja pakutud leevendusmeetmetes arvestatud loa kehtivusajaga 30 aastat.“ Antud kaasuse eripära seisnebki konfliktis kaevandamishuvi ja kohalikul tasandil looduse kaitsmise vahel. Olukorras, kus täiemahuline kaevandamine hävitaks jäädavalt Ruu küla lähiümbruse metsastunud luidete kõige väärtuslikuma osa, tulebki leida kompromiss lubjakivi kaevandamise mahu ja looduse kaitsmise vahel, kui vaatamata Jõelähtme valla vastuseisule peaks keskkonnaluba siiski väljastatama.

5.2. Vee välja pumpamisest

Keskkonnaloa eelnõust ilmneb, et aastas on lubatud Ojaveere maaüksusele rajatavast karjäärist välja pumbata 1’329’666m3 vett. Samas esineb üha suuremaid probleeme vee kättesaadavusega ning aina enam tuleb ette veepuudusest tingitud probleeme.

Sellises olukorras tõstatub küsimus, miks tuleb eelistada Ojaveere maaüksusel karjäärialalt vee välja pumpamist membraanide rajamisele, mis taksitaksid karjäärisüvendisse vee tungimist ja mille korral ei oleks tarvidust aastas 1’329’666m3 vee välja pumpamiseks. Ka Harju maakonna maavarade teemaplaneeringu eelnõu seletuskirja leheküljel 107 on antud järgmine soovitus: „Keeruliste või tundlike hüdrogeoloogiliste tingimuste puhul tuleb hinnata hüdrotõkke rajamise või veealuse kaevandamise võimalikkust ja otstarbekust, et vältida veetaseme alandamist“.

Küsimus, kas otstarbekam oleks pumbata Ojaveere maaüksusele rajatavast karjäärist vett välja või rajada hüdrotõketena toimivad membraanid, mille tulemusena ei ole tarvilik rohkem kui 1,3 miljoni m3 puhta vee karjäärist välja pumpamine, kuulub lahendamisele KMH läbiviimise käigus. Paraku ei ole KMH aruandes seda temaatikat käsitletud. 

5.3. Õhukvaliteedi ja müra sihtväärtustest juhindumisest

Keskkonnaloa eelnõus ja selle juurde kuuluvas korralduse eelnõus on lähtutud õhukvaliteedi ja müra piirväärtustest. Nii nähtub korralduse eelnõu leheküljelt 18: „Saasteainete arvutuslikud õhukvaliteedi tasemed jäävad väljaspool tootmisterritooriumi madalamale õhukvaliteedile kehtestatud piirväärtustest. … Käitise tegevusest tulenevalt ei ole oodata välisõhus leviva müra piirväärtuste ületamist. Müra mudeldamise tulemusena ei ületata lähima majapidamise õuealal II kategooria päevast piirväärtust 60 dB.“

Vastavalt AÕKS § 12 lg-le 1 on õhukvaliteedi sihtväärtus saasteaine kogus välisõhu ruumalaühikus või pinnaühikule sadestunud saasteaine kogus, mis tuleb nimetatud koguse ületamise korral saavutada asjakohaste meetmetega, mis ei too kaasa ebaproportsionaalselt suuri kulutusi, kas kindlaksmääratud aja jooksul või võimalikult kiiresti ja mille eesmärk on parandada õhukvaliteeti ja vältida või vähendada ebasoodsat mõju inimese tervisele ja keskkonnale. Ka ilmneb AÕKS §-ist 24, et õhukvaliteedi piirkondades, kus õhukvaliteedi tase on madalam saasteaine kohta sama seaduse § 47 lõigete 1 ja 2 alusel kehtestatud õhukvaliteedi piir- või sihtväärtusest, tuleb säilitada parim võimalik välisõhu kvaliteet, mis on kooskõlas säästva arenguga.

Nähtuvalt AÕKS § 56 lg 1 p-le 2 on müra sihtväärtus piirväärtusest rangem müra normtase müratundlike alade elukeskkonna parendamiseks või säilitamiseks. Müratundlikeks aladeks on sama paragrahvi lg 2 2 ja sama seaduse § 57 kohaselt muuhulgas virgestusrajatise maa-alad, elamu maa-alad ja rohealad. 

Riigikohus on 20.06.2023 haldusasjas nr 3-20-19 tehtud kohtuotsuse motiveeriva osa punktides 33 ja 34 selgitanud: „Eelnev ei tähenda, et olemasolevatel aladel oleks müra sihtväärtus asjakohatu. Vastavalt PlanS §‑le 8 tuleb planeerimismenetluses olemasolevaid keskkonnaväärtusi põhimõtteliselt säilitada. Ruumilisel planeerimisel ei tule lähtuda üksnes õigusnormidega seatud piiridest, vaid leida optimaalne tasakaal kõigi puudutatud isikute huvide vahel (kolleegiumi otsus asjas nr 3‑3‑1‑88‑15, p 25). Müraolukorra olulist halvendamist tuleb järelikult püüda vältida ka allpool müra piirväärtust, kui see on mõistlikult võimalik (vt ka KeÜS § 14). Müra sihtväärtused on kehtestatud terviseriskide ennetamiseks. Risk ei sõltu seejuures asjaolust, kas tegemist on uue planeeringu alaga või muu alaga. Seega ei saa sihtväärtust ületavat müra ka väljaspool uute planeeringutega alasid lugeda inimese tervise seisukohast ebaoluliseks. Väljaspool AÕKS § 56 lg 2 p‑s 2 v.r nimetatud alasid tuleb haldusorganil müra sihtväärtust arvestada avalikku huvi väljendava eesmärgina koos muude oluliste asjaolude ja huvidega (HMS § 4 lg 2, PlanS § 10 lg 1). Selliselt tuleb sihtväärtusi arvesse võtta ka projekteerimistingimuste kehtestamisel ja ehitusloa andmisel, kui müraga seonduvat pole piisavalt hinnatud ja kaalutud varasemates menetlustes. Eelnevast tulenevalt ei ole väljaspool uute planeeringutega alasid uute müraallikate kavandamisel või seniste müraallikate muutmisel müra sihtväärtusest lähtumine välistatud ja seda tuleb konkreetse juhtumi asjaoludest lähtuvalt kaalumisel arvesse võtta. Sihtväärtus on oluline, kui olemasolev müraolukord võib uue müraallika lisandumise või senise allika laiendamise tõttu inimese jaoks tajutaval määral halveneda.“

Riigikohtu viimatist suunist silmas pidades oleks Jõelähtme valla arvates – kui üleüldse arutleda karjääri rajamise teemadel Ojaveere maaüksusel – asjakohane lähtuda õhukvaliteedi ja müra sihtväärtustest, mitte aga piirväärtustest. 

5.4. Keskkonnaloa eelnõu mitmed kõrvaltingimused on formuleeritud puudulikult

5.4.1. Keskkonnaloa eelnõu leheküljel 14 on sätestatud punkti 4 juures järgmine kõrvaltingimus: „Piirata veokite liikumiskiirust karjääris, kasta karjääri teid ja teenindusplatse ning enne lõhketöid lõhatav ee, tolmuheitmete vähendamiseks.“

Jättes määratlemata, kui palju tuleb liikumiskiirust piirata ehk milline võib olla karjääris või karjääri erinevates osades lubatav maksimaalne liikumiskiirus, ei ole liikumiskiiruse piiramise nõue kontrollitav ega täidetav.

Sätestades teede ja teenindusplatside kastmise nõude, nägemata ette kastmise minimaalset sagedust, ei ole kastmise nõude täitmise kontrollimine võimalik.

5.4.2. Keskkonnaloa eelnõu leheküljel 14 on sätestatud punkti 6 juures järgmine kõrvaltingimus: „Piirinaabrite kaebuste korral teostada saasteainete ja peenosakeste (tolmu) mõõtmisi ning vajadusel rakendada nende tõkestamiseks lisameetmeid.“

Jättes määratlemata, millise aja jooksul alates kaebuste laekumisest tuleb mõõtmisi teostada, millest lähtudes tuleb kindlaks määrata mõõtmiste teostamise asukoht ja millise metoodika abil mõõtmised läbi viia, ei ole selle täiendava tingimuse sisulise täitmise kontrollimine võimalik.

Samuti jääb ebaselgeks, kui palju peab piirinaabreid ja nende poolt esitatud kaebusi olema et lubjakivi kaevandaval ettevõttel tekiks saasteainete ja peenosakeste mõõtmise kohustus.

Samuti jääb ebaselgeks, kuidas tuleks sisustada mõistet „piirinaabrid“ ja miks kaugema(te) naabri(te) kaebus(t)e korral ei teki kolmandal isikul saasteainete ja peenosakeste mõõtmise kohustust.

Samuti jääb ebaselgeks, kas ja kellel on õigus tutvuda kaevandaja poolt läbi viidatavate mõõtmiste ja nende tulemustega.

Samuti jääb ebaselgeks, millal esineb vajadus, mille puhul peab kaevandaja lisameetmeid kasutusele võtma, milles kasutusele võetavad lisameetmed peaksid seisnema ja mis saab siis, kui kolmanda isiku poolt kasutusele võetud lisameetmed soovitud tulemusi ei anna. 

5.4.3. Keskkonnaloa eelnõu leheküljel 14 on sätestatud punkti 10 juures järgmine kõrvaltingimus: „Enne lõhketööde teostamist ja tööd hüdrovasaraga, teha lähemate hoonete (400 m raadiusesse jäävate) passistamine, mille käigus iseloomustada hoonete vundamentide ja kivist või krohvitud seintega majade seisukorda. Kaardistada kõik esinevad lõhed. Vajadusel kasutada pildistamist. Lõhkamistöödest põhjustatud probleemid lahendab kaevandamisloa omanik.“ 

Jõelähtme vallale jääb selgusetuks, millest lähtudes on kehtestatud 400 meetri raadiuse nõue.

Samuti jääb selgusetuks, miks on hoonete jälgimist piiratud vaid vundamentide ning kivist või krohvitud seintega majadega ning miks ei ole pildistamist kehtestatud kohustusliku nõudena.

Ka jääb ebaselgeks, mida peaks tähendama probleemide lahendamine kaevandamisloa omaniku poolt ning kuidas peaks toimuma kaevandamisloa omaniku ja kahjustatud ehitise omaniku vaheliste lahkarvamuste lahendamine. 

5.4.4. Keskkonnaloa eelnõu leheküljel 14 on sätestatud punkti 14 juures järgmine kõrvaltingimus: „Karjääri tööpäev jääb tööpäevadel esmaspäevast-reedeni vahemikku 7.00 - 19.00 (tööpäeva ettevalmistus alates 7.00 - 8.00). Vastava ajavahemiku sees toimub 9 h kestel ka väljavedu.“ 

Jääb selgusetuks, miks ei ole kehtestatud konkreetseid kellaaegasid, millal algab ja millal lõpeb väljaveo teostamine karjäärist.

5.4.5. Keskkonnaloa eelnõu leheküljel 14 on sätestatud punkti 16 juures järgmine kõrvaltingimus: „Kinnistutele nimega Üti (registriosa nr 6508402/65084; katastritunnus 24504:008:0055), Sipelga (registriosa nr 2900502/29005, katastritunnus 24505:002:0630), Lepiku (registriosa nr 6228402; katastritunnus 24504:008:0100), Kuriste (registriosa nr 565502/5655; katastritunnus 24504:008:0749), Mõisamäe (registriosa nr 6008702; katastritunnus 24504:008:0076), Silkoja-Nõmme (registriosa nr 1483002/14830; katastritunnus 24504:008:0912) ja Vahtra maaüksusele (registriosa nr 1953102/19531; katastritunnus: 24504:008:1240) rajada joogi- ja tarbevee varustus (Ordoviitsiumi-Kambriumi veekihist, vajadusel koos veetöötlusega) puurkaevudeja trasside rajamise teel enne, kui veeseire tulemused kinnitavad põhjaveetaseme langust piirini, mis ohustab salvkaevude kasutamist selles piirkonnas. Pärast kohustuse täitmist annab kaevandamisloa omanik veevarustussüsteemid üle vee-ettevõttele (v.a. üksikmajapidamiste veevarustussüsteemid). Üksikmajapidamiste veevarustussüsteemid antakse üle kinnistu omanikule.“

Jääb selgusetuks, mida peab tähendama sõnastus „enne, kui veeseire tulemused kinnitavad põhjaveetaseme langust piirini, mis ohustab salvkaevude kasutamist selles piirkonnas“. Keskkonnaamet on jätnud täpsustamata, mis on see piir, mis ohustab salvkaevuse kasutamist ning kuidas ja kelle poolt toimub selle piiri tuvastamine.

Samuti jääb selgusetuks, mis saab siis, kui lisaks kõrvaltingimuse punktis 16 nimetatud kinnistutele tekivad veevarustuse raskused ka muudel kinnistutel.

6. Kokkuvõtteks 

6.1. Majandus- ja taristuministri 08.03.2023 käskkirja nr 42 lisas 1 „Kõrgemargilise ehituslubjakivi varustuskindlus ning uurimise ja kaevandamise perspektiiv Harjumaal enne Harjumaa maavarade teemaplaneeringu kehtestamist“ on Jõelähtme vald, Saue vald ja Rae vald on Eesti Vabariigiga läbi Majandus- ja Kommunikatsiooniministeeriumi kokku leppinud, et kuni Harju maakonna maavarade teemaplaneeringu kehtestamiseni uusi karjääre Jõelähtme, Saue ega Rae valla territooriumitel ei avata. Keskkonnaameti poolt 24.11.2025 OÜ-le Väo Paas saadetud kirjas nr DM-124470-11 avaldatu, mille kohaselt üritab Keskkonnaamet leida võimalusi keskkonnaloa andmiseks Ojaveere maaüksusel lubjakivi kaevandamiseks, on vastuolus Jõelähtme valla, Saue valla, Rae valla ning Majandus- ja Kommunikatsiooniministeeriumi vahel sõlmitud kokkuleppega. Keskkonnaamet Eesti Vabariigi valitsusasutusena ei saa toimida sõnamurdlikult, rikkudes seda, milles Majandus- ja Kommunikatsiooniministeeriumi Eesti Vabariigi valitsusasutusena on kolme kohaliku omavalitsusega kokku leppinud.

6.2. Ojaveere maaüksusel ehituslubjakivi kaevandamist käsitlev KMH aruanne on äärmiselt ebaülevaatlik ja vananenud, nagu seda on tunnistanud ka Keskkonnaamet 24.11.2025 kirjas nr DM-124470-11 ja 20.02.2026 kirjas nr DM-1224470-14 OÜ-le Väo Paas. Seega tuleb KMH aruannet igal juhul täiendada ning muuhulgas tuleb KMH aruandes analüüsida, kui akuutseks kujuneb Kaberla oja üleujutuste risk olukorras, kus Ojaveere maaüksusele kavandatavast karjäärist hakataks väljapumbatavat vett Kaberla ojja suunama. Keskkonnaametil tuleb ka otsustada, kas peale KMH aruande täiendamist tuleb korraldada KMH täiendatud aruande uus avalik väljapanek ja uus avalik arutelu.

6.3. Jõelähtme vald ei ole nõus OÜ-le Väo Paas ehituslubjakivi kaevandamiseks Ojaveere maaüksusel keskkonnaloa väljastamisega, kuna 

a) kohalike elanike elutingimused halvenevad,

b) Ojaveere maaüksusel ehituslubjakivi kaevandamise tõttu häviksid Ruu küla lähiümbruse kõige ilmekamad metsastunud luited,

c) Ojaveere maaüksusel ehituslubjakivi kaevandamist ei näe ette ei Jõelähtme valla kehtiv üldplaneering ega Jõelähtme valla uue menetletava üldplaneeringu eelnõu ja

d) kehtestatud ei ole ka Harju maakonna maavarade teemaplaneeringut.

6.4. Täiendavalt tuleb märkida, et Keskkonnaloa eelnõus ei ole näidanud üles valmisolekut tegemaks järeleandmisi, et püüda saavutada Jõelähtme valla ja kohaliku kogukonnaga mingit kompromissi. 

Riigikohus on 02.03.2023 haldusasjas nr 3-20-1717 tehtud kohtuotsuse motiveeriva osa punktis 23 seonduvalt Ojaveere maaüksusel ehituslubjakivi kaevandamise ja Ruu küla lähiümbruse kohaliku omavalitsuse tasandil kaitse alla võtmise konfliktsituatsiooniga märkinud: „Riigil tuleb omakorda arvestada KOV huviga luua kõnealusele alale kohalik kaitseala, säilitada võimalikult suurel määral kohalikul tasandil väärtuslik luitestik ning tagada kohalikele elanikele puhke‑ ja virgestusvõimalused. Isegi kui riik leiab, et varustuskindluse või muu ülekaaluka riigi huvi tagamiseks tuleb kaevandus Ojaveere kinnistul avada, tuleb riigil leida kõiki asjassepuutuvaid huve võimalikult suurel määral arvestav lahendus. Selleks on võimalik seada kaevandamisloale kohalikke huve teenivaid tingimusi. Näiteks võib olla asjakohane anda kaevandajale maardla ammendamiseks võimalikult lühike aeg ning seada ala korrastamiseks selged tähtajad ja kokkulepped. Kaaluda saab võimalust kohustada kaevandajat karjääri korrastama etapiviisiliselt, alustades korrastamist juba ajal, mil karjäär on veel kasutuses. Loa omajat saab seejuures kohustada korrastama karjääriala viisil, mis kompenseerib kohalike jaoks vähemalt mingil määral loodusliku maastiku kaotust: näiteks olemasolevat maastikku ja puhkeala mitmekesistava tehisjärvega. Välistada ei saa, et võimalik on leida lahendus, mille puhul ei oleks ka kaevanduse rajamine ja puhkeala loomine lõpuni vastassuunalised plaanid.“

Leiame, et Riigikohtu viimati tsiteeritud suunist tuleb arvestada ka Keskkonnaametil, kui ta vaatamata Jõelähtme valla vastuseisule peaks siiski ajaliselt peale Harju maakonna maavarade teemaplaneeringu kehtestamist otsustama Ojaveere maaüksuse osas keskkonnaloa väljastada. 

Pidades silmas Riigikohtu poolt haldusasjas nr. 3-20-1717 tehtud kohtuotsuse motiveeriva osa punktist 23 nähtuvat, tuleks Jõelähtme valla hinnangul OÜ Väo Paas poolt esitatud keskkonnaloa väljastamise taotluse menetlemisega jätkamisel Keskkonnaametil asuda uurima, kas ja kuidas võiks olla keskkonnaloa väljastamine mõeldav selliselt, et võimalikult suurel määral võetaks arvesse Jõelähtme valla ja kohaliku kogukonna huvisid. Viimatisele küsimusele vastuse leidmiseks tuleb Keskkonnaametil selgitada välja, millised on need olulised teemad, mis võiksid tulevikus võib-olla väljastatavas keskkonnaloas kaitsta Jõelähtme valla ja kohaliku kogukonna huvisid. Sellisteks teemadeks võiksid näiteks olla

1.) 30 aastast tunduvalt lühem keskkonnaloa ajaline kestvus;
2.) võimalikult täpsed nõuded kaevandausala korrastamisega seonduvalt. Seejuures tuleks analüüsida, miks peaks olema Jõelähtme valla ja/või kohaliku kogukonna jaoks kõige sobilikumaks viisiks kaevandusala korrastamine veekoguks. Võib-olla on kohaliku kogukonna huvides uuesti luiteid imiteeriva maa-ala taastamine ning sinna metsa istutamine. Võttes arvesse metsa kasvamise aega võib kohaliku kogukonna huvides olla näiteks 10-15 aasta vanuste puude istutamine korrastatud maa-alale;
3.) kaevandusala korrastamise ettenägemine juba paralleelselt kaevandustegevuse läbi viimisega;
4.) pangagarantii ja/või vastutuskindlustuse olemasolu nõude esitamine OÜ-le Väo Paas kogu kaevandustegevuse vältel, mis tagaks, et kaevandatav maa-ala saaks keskkonnaloas toodud tingimustel nõuetekohaselt ja õigeaegselt korrastatud;
5.) OÜ Väo Paas poolt talumistasu maksmine kohalikule kogukonnale selle eest, et kohalik kogukond peab kaevandamist oma lähiümbruses taluma jne.
Tegemist on näitliku loeteluga. Sobilikud meetmed peab erinevate menetlusosaliste huvide kaalumise läbi välja selgitama Keskkonnaamet.

6.5. Ühtlasi teatab Jõelähtme vald, et ta ei ole nõus Keskkonnaloa eelnõu avaliku arutelu ärajätmisega. 
Lugupidamisega

(allkirjastatud digitaalselt)
Jaak Aab
vallavolikogu esimees 

